20 MAART – Afrikanergeskiedenis
1602 – Stigting van die VOC
Gedurende die 16de eeu het Nederland as 'n sterk handelsmoondheid na vore getree en daarin geslaag om regstreeks met die Ooste met sy speserye en ander kosbare handelsartikels handel te dryf. Ten einde die onderlinge wedywering tussen die tal van handelskompanjies wat so ontstaan het, uit te skakel, het daar in 1602, veral deur bemiddeling van die bekwame staatsman, Johan van Olderbarnevelt, 'n groot verenigde handelsliggaam tot stand gekom – die "Generale Vereenigde Nederlandsche G'octroyeerde Oostindische Compagnie"' kortweg bekend as die VOC. Die State-Generaal het aan die VOC 'n monopolie verleen om handel te dryf in die gebied vanaf die Kaap die Goeie Hoop ooswaarts tot by die straat van Magellaan. Die hoogste gesag van die VOC het by die Here XVII berus en in die Ooste was daar 'n sentrale bestuur, nl. Die Goewerneur-Generaal en sy Raad van Indië, gesetel in Batavia op die eiland Java. Die VOC het uitgebreide magte besit: hy het oor 'n eie leër, vloot en vestingwerke beskik, amptenare aangestel, verdrae met inheemse vorste gesluit en sy eie munt geslaan. Weens sy strategiese ligging is daar in 1652 aan die Kaap die Goeie Hoop 'n verversingstasie gestig vir die skepe op die lang tog na en van die Ooste. Dit het tot die vestiging van die Christelik-westerse kultuur en ontwikkeling van 'n nuwe blanke volk in die suidpunt van Afrika gelei. Weens die monopolistiese beleid en jag na wins is die kolonies uitgebuit. Aan die Kaap het dit daartoe gelei dat die koloniste hulle tot die veeteelt gewend en geleidelik al hoe dieper die binneland in getrek het. Die Afrikanervolk het 'n volk van boere geword en nie van handelaars nie. Nogtans moet daar nie vergeet word nie dat die VOC verantwoordelik was vir die oorplanting van die Calvinistiese godsdiens, die Nederlandse kultuur en beskawing aan die Kaap.
1751 – Rijk Tulbagh volg Hendrik Swellengrebel as goewerneur van die Kaap op
1901 – Anglo-Boereoorlog: Seëls word gedruk
Staatsekretaris FW Reitz gee toestemming aan die posmeester van Pietersburg om seëls te druk.
1921 – Baanbrekersvlug voltooi
Pierre van Ryneveld (later sir) en Christopher Joseph Quinton Brand (later sit) voltooi in 'n Vickers Vimy-vliegtuig hul baanbrekersvlug van Brooklands in Engeland na Youngsfield by Kaapstad.
1982 – Konserwatiewe Party gestig
Die Konserwatiewe Party onder voorsitterskap van dr. Andries Treurnicht word in Pretoria gestig.
1990 – Tornado tref Welkom
'n Tornado tref Welkom en meer as 800 huisgesinne in Flamingopark, Rheederpark en Riebeeckstad word dakloos gelaat, twee mense sterf en 98 beseer.
1873 – Jozua Francois Naudé, onderwyser en predikant († 27 Augustus 1948)
1894 – Jannie Hofmeyr, adjunkpremier en onderleier van die Verenigde Party († 3 Desember 1948)
1916 – Ernst van Heerden, skrywer en digter († 30 September 1997)
1912 – Eduard Johan Pieter Jorissen, regter en staatsman (* 10 Junie 1829)
1950 – Daniël Cornelis Boonzaier, kunstenaar en spotprenttekenaar (* 11 November 1865)
Daniël Cornelis Boonzaier, wat op 11 November 1865 op Patatsrivier, distrik Carnarvon, gebore is, is op hierdie dag in Kaapstad oorlede. Boonzaier, wat aanvanklik 'n klerk was, word in 1899 die eerste amptelike spotprenttekenaar in Suid-Afrika verbonde aan 'n koerant, en hy het 'n aktiewe en suksesvolle loopbaan gehad. Hy is verder veral bekend vir sy ondersteuning van kunstenaars soos Wenning en Kottler.
1980 – Gideon Fagan, komponis en dirigent (* 3 November 1904)
2014 – Hennie Aucamp, bekroonde skrywer (* 20 Januarie 1934)
Hennie Aucamp was 'n bekende Suid-Afrikaanse digter en skrywer wat as skrywer van kortverhale, toneel- en kabaretstukke, gedigte en essays bekendheid verwerf het. Daar is ook al na hom verwys as "die vader van die Suid-Afrikaanse letterkundige kabaret" en hy het 'n belangrike plek onder die beoefenaars van die Afrikaanse kontreikuns beklee.